দমদম মেট্রো স্টেশনে মারাত্মক দুর্ঘটনা। আরপিএফেের রাইফেল থেকে গুলি চলে আহত দুই যাত্রী। শুক্রবার দুপুরে আরপিএফের জওয়ানের বন্দুক থেকে গুলি ছিটকে যায়। সেই গুলি কোনও জায়গায় ধাক্কা খেয়ে দুই যাত্রীর গায়ে লাগে। বারুইপুরের দুই যাত্রীর চিকিৎসা চলছে। ইতিমধ্যেই ঘটনার তদন্ত শুরু হয়েছে।
জানা গিয়েছে, কারও হাত থেকে গুলি ছিটকে যায়নি। এদিন দুপুরে আরপিএফ জওয়ানের ডিউটি বদলের সময়ে এই অঘটন। মাটিতে রাখা এসএলআর থেকে আচমকাই গুলি ছিটকে যায়। আরপিএফ, জিআরপি ছাড়াও দমদম থানার পুলিশ ঘটনাস্থলে আসে। গুলি চলার পরে পরে চাঞ্চল্য ছড়িয়ে পড়ে স্টেশন চত্বরে। ঠিক কী ভাবে গুলি চলল তা নিয়ে এখনও ধোঁয়াশা কাটেনি।
অতীতে জওয়ানের হাত থেকে গুলি চলার ঘটনার নজির রয়েছে। কিন্তু মাটিতে থাকা এসএলআর থেকে কী ভাবে গুলি চলল তা নিয়ে ধোঁয়াশা কাটছে না। সেই সময়ে টিকিট কাউন্টানের সামনে বেশ ভিড় ছিল। তাই, বড় রকমের বিপদ হতেই পারত। প্রত্যক্ষদর্শীদের বিবরণ থেকে জানা গিয়েছে, সরাসরি গুলিবিদ্ধ হননি ওই দুই যাত্রী। তবে গুলি ছিটকে এসে তাদের গায়ে লাগে। চলছে চিকিৎসা। ইতিমধ্যেই ওই দুই যাত্রীর পরিবারের সঙ্গে যোগাযোগ করেছে মেট্রো কর্তৃপক্ষ।